Strawwe loting vir Shimlas, Ixias | Netwerk24
Strawwe loting vir Shimlas, Ixias
Deur Ruan Bruwer 11 November 2015 00:08
Hendro Scholtz Foto:
BLOEMFONTEIN. – 'n Nagmerrie-loting.
Dís wat volgende jaar op die Shimlas in die Varsitybeker wag.
Vanjaar se seëvierende Shimlas begin 2016 se reeks met twee wegwedstryde teen die Ikeys en Tukkies, albei tweemalige kampioene.
Vier van die Kovsies se eerste vyf wedstryde is weg van die huis en dit boonop teen vier van verlede jaar se vyf beste spanne (die ander is die Pukke en die Maties).
Trouens dié vier spanne tesame met die Shimlas het oor die agt jaar van die reeks die beste gevaar.
Die Shimlas se drie tuiswedstryde is teen die Sentrale Universiteit vir Tegnologie (SUT), die Universiteit van Johannesburg (UJ) en die Madibaz.
Vanjaar se kampioenspan kan nie te veel kla nie, want hy het in 2015 'n droomloting gehad met net twee wedstryde, teen NMMU en UJ, wat buite Bloemfontein gespeel is. Die derde "wegwedstryd" was teen sy bure, die Ixias.
Hendro Scholtz, die nuwe hoofbreier van die Blou Trein, het ook nie gekla oor die span se bepalings nie.
"Ja dit is nie 'n maklike loting nie, maar daar is nie iets wat jy daaraan kan doen nie, jy vat dit maar soos dit kom."
Oor die twee wegwedstryde ná mekaar by twee geleenthede, het Scholtz gesê daar is nie regtig 'n formule wat ideaal is nie.
"Die studente geniet die reis en om 'n bietjie weg te kom, dis darem nie dat hulle vyf dae weg is nie.
"Dis deel van die reeks se uitdagings; om weg van jou tuisveld te kan wen," het die oud-Bok gesê.
Voorbereidings het twee weke gelede begin en hulle het Dinsdag die eerste veldsessie gehad. Heelparty van die spelers bevind hulle tans in die Cheetahs se vergrote Superrugby-groep.
Jaco Swanepoel en André Tredoux sal soos vanjaar weer deel van die afrigtingspan uitmaak.
Ook die Ixias begin hulle veldtog met 'n wedstryd in die Kaap teen die Maties.
Die Bloemfonteiners speel ook net drie wedstryde vanjaar in die SUT-stadion teen die Ikeys, NMMU en Tuks.
Benewens die Maties is hulle ander drie wegwedstryde teen UJ, Pukke en Shimlas.
Die reeks begin op 8 Februarie en nog net vier spanne – Shimlas, Ikeys, Maties en Tukkies – kon al die titel buit.